Dansende Simson kry musiekbaadjie op planke | Netwerk24
25 Junie 2019 14:04
Die danser en choreograaf Elvis Sibeko vertolk die titelrol in Brett Bailey se Samson. Foto: Nardus Engelbrecht
Die alombekende verhaal is afgestof deur die bekroonde teaterskepper Brett Bailey, wat Simson uit die Ou Testament gelig en hom in 'n hedendaagse Afrika-konteks geplaas het.
In Bailey se vertelling is Simson 'n held wat die woede van mense wat oor die eeue heen onderdruk en uitgebuit is op sy skouers dra. Hy vaar uit teen 'n establishment wat ongebreidelde kapitalisme, die grootskaalse verskuiwing van mense, ongelykheid, xenofobie en geweld toelaat, maar word op sy tog deur Delila verlei. Hy kom eindelik in 'n aanhoudingsentrum tot 'n val.
Die grensverskuiwende produksie – wat vroeër vanjaar by die Woordfees met twee pryse bekroon is – kombineer koorspraak, dans, animasie en kuns, wat op die verhoog geprojekteer word.
'n Toneel uit Brett Bailey se Samson. Foto: Nardus Engelbrecht
Die vertelling word deurgaans begelei deur 'n ensemble wat musiek uit die pen van die Sama-bekroonde musikant en komponis Shane Cooper uitvoer. Cooper was in 2013 die Standard Bank Jong Kunstenaar vir jazz.
Hoewel die produksie se choreografie voorheen deur Vincent Mantsoe behartig is, het die danser en choreograaf Elvis Sibeko, wat ook die titelrol vertolk, sy eie stempel op die choreografie afgedruk.
Die operasanger Hlengiwe Mkhwanazi vertolk die rol van Delila, terwyl Wiseman Sithole, Apollo Ntshoko, Monde Abey Xakwe en Zanele Mbizo ook deel van die rolverdeling is.
* Samson word van 27 tot 29 Junie by die Nasionale Kunstefees in Makhanda aangebied. Kaartjies kos R105 en kan op die kunstefees se webtuiste bespreek word.